
Ipari robotkar távoli vezérlése egyedi szenzorok és aktuátorok alkalmazásával

A legtöbb ipari robotok fejlesztésével és installálásával foglalkozó kisméretű cég csak nagy költségek árán képes robotok telepítésére szakosodott operátort a telepítés helyszínén alkalmazni. A legnagyobb beruházást ezen belül is maga az utazás igényli.
Költségcsökkentés és további fejlesztési lehetőségek céljából mára már sok különböző telemanipulációs szoftver és hardver készült, ezek nagy része elsősorban számítógépes vezérlésen alapulnak. Jóval kisebb hangsúlyt fektetnek ezek a berendezések a távoli vezérlés során jelen lévő robot-ember kapcsolatra.
A dolgozat egy számítógépes szoftvercsomag fejlesztését és alkalmazását mutatja be, amely segítségével megvalósítható egy hattengelyű ipari robotkar távoli irányítása. A szoftverekben kialakított különböző interfészeknek köszönhetően a projekt egyes részei önmagukban is alkalmazhatóak további, már meglévő modulált rendszerekben. Továbbá a rendszer alkalmas távoli vezérlésre kialakított speciális hardveres perifériák használatára is. Mindezt az operátor egy egyszerű, mégis multifunkcionális felhasználói felületen keresztül képes alkalmazni.
A fejlesztés célja egy olyan rendszer megalkotása, amelyen keresztül az ember természetes mozgások segítségével képes a világ másik pontjáról irányítani és betanítani a robotot. 



